Proiectul de Regulament privind dispozițiile comune (RDC) prevede plăți din partea Comisiei sub formă de prefinanțare, plăți intermediare și plăți de prefinanțare în urma procedurii de închidere a conturilor. Prefinanțarea se efectuează în fiecare an ca urmare a procentelor prevăzute în Regulamentul privind dispozițiile comune. Plățile intermediare sunt calculate pe baza ratelor de cofinanțare convenite pentru fiecare prioritate în cadrul programului operațional. Spre deosebire de perioada de programare actuală, numărul cererilor de plăți intermediare este limitat la 4 pe an, fiind trimise trimestrial.

Propunerea de regulament privind dispozițiile comune prevede modalități diferite de prezentare a plăților intermediare în funcție de tipul punerii în aplicare a programului, și anume pe baza costurilor reale declarate de statul membru, pe baza „opțiunii simplificate în materie de costuri” sau pe baza îndeplinirii condițiilor.

Proiectul de propunere privind RDC (gestiune partajată) se bazează pe cel regulamentul în vigoare pentru perioada de programare 2014-2020. Cu toate acestea, există anumite măsuri propuse care vizează simplificarea punerii în aplicare și reducerea sarcinii de audit impuse statelor membre și beneficiarilor acestora. Aceste măsuri sunt legate de gestionarea fondurilor de către autoritatea de management, care, conform propunerii, își bazează verificările în materie de gestiune pe o analiză a riscurilor. În al doilea rând, în anumite condiții, autoritatea de management poate decide să aplice măsuri de control consolidate în conformitate cu procedurile naționale, fără autorizare prealabilă din partea Comisiei. De asemenea, procesul de desemnare a fost eliminat, ceea ce ar trebui să accelereze punerea în aplicare a programelor.

Proiectul de propunere privind RDC nu prevede o autoritate de certificare, ci mai degrabă existența unui serviciu contabil. Raționamentul pe care se bazează această abordare este că astfel s-ar reduce sarcina administrativă la nivel național.

În ceea ce privește auditul cheltuielilor declarate, propunerea privind RDC conține anumite elemente care urmăresc evitarea de audituri multiple pentru aceeași operațiune/aceleași cheltuieli.

În temeiul normelor prevăzute în proiectul de RDC, plățile intermediare vor fi certificate Comisiei după ce se efectuează controale de gestiune - pe un eșantion bazat pe risc al declarațiilor de cheltuieli depuse de beneficiari -, dar adesea înainte de efectuarea controalelor de gestiune la fața locului aprofundate ori a activităților de audit ulterioare.

Pentru a atenua riscul de rambursare a unor cheltuieli neeligibile din cauza acestui fapt, în propuneri au fost prevăzute o serie de măsuri.

1) Plățile intermediare efectuate de Comisie sunt limitate în continuare la un plafon de 90 % din suma datorată statelor membre, întrucât la momentul respectiv s-a realizat numai o parte a controalelor naționale. Soldul restant va fi plătit după verificarea și închiderea conturilor anuale, de îndată ce autoritatea de management și autoritatea de audit furnizează dovezi obținute în urma unui audit și o asigurare rezonabilă. Orice nereguli constatate de Comisie sau de Curtea de Conturi Europeană după transmiterea conturilor anuale certificate de către autoritatea de management/de certificare pot duce la o corecție netă;

2) menținerea unei verificări și închideri anuale a conturilor și a unei închideri anuale a operațiunilor finalizate sau a cheltuielilor efectuate, ceea ce va crea stimulente suplimentare pentru ca autoritățile naționale și regionale să efectueze controale de calitate în timp util în vederea certificării anuale a conturilor către Comisie.

Componentele „Sănătate” și „Ocuparea forței de muncă și inovare socială” ale programului vor fi executate în cadrul gestiunii directe și indirecte, folosindu-se modurile de execuție prevăzute în Regulamentul financiar, și anume, în principal, granturi și achiziții publice. Gestiunea directă permite stabilirea de contacte directe cu beneficiarii/contractanții implicați direct în activitățile care servesc politicilor Uniunii. Comisia asigură monitorizarea directă a rezultatului acțiunilor finanțate. Modalitățile de plată a acțiunilor finanțate vor fi adaptate la riscurile legate de tranzacțiile financiare. Pentru a asigura eficacitatea, eficiența și economia controalelor efectuate de Comisie, strategia va fi orientată către asigurarea unui echilibru între controalele ex ante și ex post.

În ceea ce privește gestiunea directă și indirectă, se vor efectua, de asemenea, audituri ex post la fața locului, de către auditori externi, pentru un eșantion de operațiuni. Selectarea acestor operațiuni se va face pe baza unei evaluări a riscurilor combinată cu o selecție aleatorie.